Diari Oficial de la Generalitat Valenciana


Sumari del DOGV 3017, del 19-06-1997 (1997/8405)

ORDRE de 30 de maig de 1997, de la Conselleria de Cultura, Educació i Ciència, per la qual es convoquen ajudes per a les organitzacions sindicals de personal docent no universitari amb implantació a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3017

Data del DOGV
:   19-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8405


Data del document
:   30-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 30 de maig de 1997, de la Conselleria de Cultura, Educació i Ciència, per la qual es convoquen ajudes per a les organitzacions sindicals de personal docent no universitari amb implantació a la Comunitat Valenciana.  
La Llei Orgànica 5/1982, d'1 de juliol, d'Estatut d'Autonomia de la Comunitat Valenciana, en l'article 2, expressa el compromís de la Generalitat Valenciana de postular la participació dels valencians en la vida política, econòmica, cultural i social, així com el deure de promoure les condicions perquè la llibertat i la igualtat de l'individu i dels grups en què s'integra siguen reals i efectives.  
La Llei Orgànica 11/1985, de 2 d'agost, de Llibertat Sindical, regula el dret constitucional a la lliure sindicació de tots els treballadors.  
D'acord amb això, la Conselleria de Cultura, Educació i Ciència, a fi de possibilitar i promoure l'exercici de l'acció sindical de les organitzacions sindicals del personal docent dels centres docents no universitaris de la Comunitat Valenciana, convoca ajudes per a fomentar la tasca que realitzen aquestes organitzacions.  
Per això, i de conformitat amb l'article 35 de la Llei 5/1983, de 30 de desembre, de Govern Valencià,  
ORDENE  
Primer  
1. Es convoquen ajudes econòmiques per a fomentar la realització d'activitats d'interès educatiu pels sindicats de l'ensenyament de la Comunitat Valenciana, durant l'exercici de 1997 fins la data de presentació de justificants de despeses.  
2. S'aproven les bases per què es regirà aquesta convocatòria, incloses com a annex I.  
Segon. Import global màxim  
L'import global màxim destinat a aquestes ajudes és de deu milions de pessetes (17.710.571 PTA), que s'abonaran a càrrec de la línia de subvenció 404/000/97, de l'aplicació pressupostària 20.42.840.19.8, de l'exercici econòmic de 1997.  
DISPOSICIONS FINALS  
Primera  
Es delega en el sotssecretari de Cultura, Educació i Ciència la facultat de concedir aquestes ajudes i se l'autoritza perquè, en l'àmbit de les seues competències, dicte les resolucions que estime necessàries per a dur a efecte el que disposa aquesta ordre.  
Segona  
Contra aquesta ordre, que posa fi a la via administrativa, es podrà interposar, després de la comunicació a aquesta Conselleria, un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació en el Diari Oficial de la Generalitat Valenciana, de conformitat amb l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i amb els articles 57 i 58 de la Llei de la Jurisdicció Contenciosa Administrativa.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 30 de maig de 1997  
El conseller de Cultura, Educació i Ciència,  
FRANCISCO E. CAMPS ORTIZ  
Annex I  
Bases de la convocatòria d'ajudes per a les organitzacions   
sindicals de personal docent no universitari  
Primera. Objecte de les ajudes  
Les ajudes econòmiques es dirigeixen a subvencionar la realització de les activitats d'interès educatiu, se subvencionen les activitats educatives sindicals i les despeses de funcionament que es puguen produir per a la realització de les esmentades activitats, d'acord amb el que preceptuen la Llei Orgànica 11/1985, de 2 d'agost, de Llibertat Sindical, i la Llei 9/1987, de 12 de juny, de regulació d'òrgans de representació, determinació de les condicions de treball i participació del personal al servei de les administracions públiques.  
Segona. Beneficiaris  
Podran sol·licitar les ajudes les organitzacions sindicals que hagen obtingut algun representant en les eleccions per a determinar la composició de les juntes de personal docent o algun membre de comitè d'empresa en les eleccions a representants dels treballadors de les empreses del sector d'ensenyament privat concertat, celebrades a la Comunitat Valenciana en el període comprés entre el 15 de setembre de 1994 i el 31 de desembre de 1995.  
Tercera. Sol·licituds i documentació  
Les sol·licituds, dirigides al sotssecretari de Cultura, Educació i Ciència, es podran presentar al Registre General de la Conselleria, situat a l'avinguda de Campanar, núm. 32, de València (46626), en el registre de les direccions territorials de Cultura i Educació, o per qualsevol dels mitjans que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A les sol·licituds s'haurà d'adjuntar la documentació següent:  
1. Documents que acrediten la legal constitució de l'organització sindical, en el supòsit de no haver-se acreditat anteriorment.  
2. Document fefaent que acredite la representació de la persona que actue en nom de l'organització sindical sol·licitant.  
En el supòsit que l'entitat sol·licitant siga una federació o confederació i sol·licite l'ajuda en nom de les organitzacions sindicals integrades o afiliades en aquesta, haurà d'aportar documentació acreditativa en què conste l'autorització, en forma fefaent, d'aquestes organitzacions perquè la confederació o federació sol·licite o perceba, en nom seu, l'ajuda esmentada.  
Quan es tracte d'una coalició electoral i l'atribució dels resultats electorals conste que s'ha realitzat a aquesta, l'organització sindical que sol·licite la subvenció per si i en nom i representació del coalitzat, haurà d'aportar, en forma fefaent, l'autorització expressa d'aquest perquè sol·licite i perceba, si és el cas, la subvenció en nom seu.  
3. Projecte d'activitats i pressupostos de les despeses per a les quals sol·licita l'ajuda.  
4. Fotocòpia compulsada del CIF de l'entitat sol·licitant.  
5. En el supòsit que no s'haja acreditat anteriorment, certificat de l'oficina pública competent de la Comunitat Valenciana que acredite el nombre de representants sindicals en comitès d'empresa, juntes de personal o delegats de personal docent no universitari obtinguts en les últimes eleccions celebrades en l'àmbit de la Comunitat Valenciana, segons preveu la base segona.  
El termini de presentació de sol·licituds serà d'un mes a partir de l'entrada en vigor d'aquesta ordre.  
Quarta. Criteris per a la concessió d'ajudes  
Es determinarà inicialment quina quantitat de l'import global màxim s'ha de distribuir entre les organitzacions sindicals del sector de l'ensenyament privat concertat i les del sector de l'ensenyament públic. La concreció d'aquestes dues quantitats es realitzarà d'acord amb el cens del personal docent de l'ensenyament no universitari de cada un dels sectors públic i privat concertat.  
Una vegada determinades les dues quantitats a repartir entre les organitzacions sindicals corresponents a cada sector, l'assignació de les ajudes es realitzarà tenint en compte el nombre de delegats de personal i membres del comitè d'empresa obtinguts en les eleccions sindicals per cada una de les entitats sindicals del sector privat concertat, o el nombre de representants en les juntes de personal docent, en el cas que es tracte d'organitzacions sindicals corresponents al sector d'ensenyament públic.  
Cinquena. Resolució  
Correspondrà al sotssecretari de Cultura, Educació i Ciència, per delegació del conseller de Cultura, Educació i Ciència, la resolució d'aquesta convocatòria, a proposta de la Comissió Avaluadora, integrada per:  
- El cap del Servei de Relacions Institucionals i Participació Social, que en serà el president.  
- Un funcionari del grup A que preste els seus serveis en la Secretaria General, que hi farà de secretari.  
- Un funcionari del grup A que preste els seus serveis en el Servei Jurídic.  
- Un representant, que actuarà amb veu però sense vot, per cada una de les organitzacions sindicals a què es refereix la base segona, que haja obtingut en el seu sector (públic o privat), almenys, el 5% dels vots vàlids en l'àmbit provincial (en l'ensenyament públic) o el 10% en l'àmbit de la Comunitat Valenciana (en l'ensenyament privat).  
Els criteris de baremació seran els previstos en la base quarta d'aquest annex.  
Immediatament abans de redactar-se la proposta de resolució, es posarà de manifest a les organitzacions interessades el que s'haja instruït fins el moment, i es donarà audiència a aquestes organitzacions, per un període màxim de 10 dies hàbils des de la notificació del que s'ha instruït, perquè formulen al·legacions i presenten els documents i justificacions que estimen pertinents.  
El sotssecretari de Cultura, Educació i Ciència, vista la proposta de resolució de la comissió, junt amb les al·legacions presentades, dictarà la resolució, que serà publicada en el Diari Oficial de la Generalitat Valenciana.  
La resolució es dictarà dins dels dos mesos següents a l'acabament del termini de presentació de sol·licituds. Si transcorregut el termini no s'ha dictat, s'entendran desestimades les sol·licituds, sense perjudici del que es dispose quan recaiga resolució expressa.  
Sisena. Justificació i pagament de subvencions  
La presentació dels justificants relatius a les despeses previstes en el projecte d'activitats tindran lloc fins el 31 d'octubre de 1997 o, si és el cas, fins l'altre terme que resolga el sotssecretari de Cultura, Educació i Ciència, segons els terminis per al tancament de l'exercici pressupostari fixats per la Conselleria d'Economia i Hisenda.  
Les organitzacions beneficiàries hauran de:  
- Presentar justificants que acrediten la realització de les despeses per a les quals es va concedir l'ajuda, d'acord amb la legislació vigent, així com un informe-memòria que reculla i avalue els resultats de les activitats realitzades.  
Les factures o justificants presentats hauran de ser originals o fotocòpia compulsada i seran emesos a nom de l'organització sindical; no serà vàlida la justificació que es realitze amb document expedit a nom d'una altra entitat distinta o de persones físiques.  
- Per a acreditar les despeses derivades del personal fix, es presentarà la nòmina corresponent segons el model oficial, en original o fotocòpia compulsada.  
- Quan es tracte de justificar les col·laboracions professionals ocasionals, s'aportaran els rebuts en què consten les dades del perceptor, el NIF, el concepte per què es retribueix, i també les dades relatives a l'organització beneficiària, d'acord amb el model que figura en l'annex II.  
El pagament de la subvenció es farà després de l'adjudicació, una vegada realitzada l'activitat i sempre que les entitats beneficiàries hagen presentat els documents esmentats en el paràgraf anterior.  
Si dels justificants de despeses presentats resulta un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca la despesa justificada.  
No seran objecte d'ajuda les despeses sumptuàries. Les despeses de restauració i allotjament solament es podran admetre si són documentades mitjançant factures emeses a nom de l'organització sindical, amb detall de conceptes, quantia, NIF i els requisits que establisca la normativa vigent.  
Setena. Obligacions dels beneficiaris  
1. Els beneficiaris de les ajudes tindran les obligacions següents:  
a) Realitzar l'activitat que fonamenta la concessió de l'ajuda.  
b) Lliurar els justificants de les despeses per a les quals es va concedir l'ajuda, per una quantia igual o superior a l'ajuda concedida, segons estableix la legislació vigent, així com un informe-memòria de les activitats realitzades.  
c) Acreditar, prèviament al cobrament de l'ajuda, que es troben al corrent en les seues obligacions tributàries i davant la Seguretat Social, en els termes que estableix l'Ordre de 30 de maig de 1996, de la Conselleria d'Economia i Hisenda. Queden exemptes d'aquesta acreditació les entitats que reben una ajuda inferior a 300.000 pessetes.  
d) Comunicar a la Conselleria de Cultura, Educació i Ciència si han sigut beneficiaris de subvencions o ajudes per a la mateixa finalitat, procedents de qualssevol administracions o ens públics.  
e) Sotmetre's a les actuacions de comprovació que efectue aquesta Conselleria i a les de control financer que corresponen a la Intervenció General en relació amb les subvencions i ajudes concedides.  
2. En cas d'incompliment de qualsevol dels requisits estipulats en la convocatòria, caldrà atenir-se a l'article 47.9 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana. Així mateix, i d'acord amb l'apartat 8 del mateix article, l'alteració de les condicions que es tinguen en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
Annex II  
Sr. .......................................... amb DNI ....................................., en representació de .................................................., CIF ...............,. telèfon ......................... que té la seu establida a .............................., CP ............................ carrer/plaça ............................, núm. .........  
Entitat bancària .............................................................  
Clau ............................  
Adreça/sucursal ......................................... Clau ...............  
Població .................................... Núm. compte .........................   
EXPOSE:  
1. Que l'entitat que represente compleix tots els requisits que estableix l'Ordre de 30 de maig de 1997, de la Conselleria de Cultura, Educació i Ciència, per la qual es convoquen ajudes per a les organitzacions sindicals de personal docent no universitari amb implantació a la Comunitat Valenciana.  
2. Que acompanye la instància de la documentació assenyalada:  
( ) Projecte d'activitats i pressupost per al seu finançament.  
( ) Documents que acrediten la legal constitució de l'organització sindical:  
( ) No s'aporta per haver-ho acreditat anteriorment.  
( ) Document fefaent que acredita la representació de la persona que actua en nom de l'organització sindical sol·licitant.  
( ) Fotocòpia del CIF de l'entitat sol·licitant.  
- Per a les federacions i confederacions:  
( ) Documentació acreditativa en què conste l'autorització, en forma fefaent, d'aquestes organitzacions perquè la confederació o federació sol·licite o perceba, en nom seu, l'ajuda esmentada.  
SOL·LICITE: Participar en la convocatòria d'ajudes de l'esmentada ordre i la concessió d'una subvenció, d'acord amb el projecte d'activitats que s'adjunta.  
València, ........ d ......................... de 1997  
Signatura:  
SOTSSECRETARI DE CULTURA, EDUCACIÓ I CIÈNCIA  
AV. CAMPANAR 32, 46031 VALÈNCIA  
Annex III  
 REBUT PER COL·LABORACIONS OCASIONALS   
 Sr. / Sra......................................, amb NIF ................................ i domicili a ............................................., he rebut de.................... ................................................................................ .............., amb CIF .................................. l'import de ............................................. pessetes, en concepte d'honoraris per .............................................. (detalleu-ne el concepte i indiqueu la data) ..........................,  
............. d ....................... de 1997   
Signatura del perceptor